กูรูเชียร์ “ซื้อ” TACC อัพกำไรปี 62 แตะ 157 ลบ.พ่วงเคาะเป้าใหม่ 6.45 บ.อัพไซด์พุ่ง 35%
กูรูเชียร์ “ซื้อ” TACC อัพกำไรปี 62 แตะ 157 ลบ.พ่วงเคาะเป้าใหม่ 6.45 บ.อัพไซด์พุ่ง 35%
กูรูเชียร์ “ซื้อ” TACC อัพกำไรปี 62 แตะ 157 ลบ.พ่วงเคาะเป้าใหม่ 6.45 บ.อัพไซด์พุ่ง 35%
16 ต.ค. 2562

นักวิเคราะห์ บล.โกลเบล็ก แนะนำ “ซื้อ” หุ้นบริษัท ที.เอ.ซี. คอนซูเมอร์ จำกัด (มหาชน) หรือ TACC ปรับราคาเหมาะสมปี 62 เป็น 6.45 บาท เนื่องจากปรับคาดการณ์กำไรปี 62 เพิ่มขึ้น 32.4% หรือเติบโต 129%จากปีก่อน หลังจากผลประกอบการงวดครึ่งปีแรกเท่ากับ 76 ล้านบาท (เพิ่มขึ้น 106% จากปีก่อน) คิดเป็น 64% ของประมาณการกำไรทั้งปี 62 ที่ 119 ล้านบาทและเพื่อเป็นการสะท้อนผลประกอบการที่กลับมาเติบโตอย่างแข็งแกร่ง จึงปรับประมาณการรายได้และกำไรปี 62 เพิ่มขึ้นเป็น 1,570 ล้านบาท (เพิ่มขึ้น 5.2%) เพิ่มขึ้น 22%จากงวดเดียวกันปีก่อน และ 157 ล้านบาท (เพิ่มขึ้น 32%) เพิ่มขึ้น 129% จากงวดปีก่อน
โดยมีปัจจัยเติบโต 3 ข้อหลักเติบโตตามการขยายสาขาของร้านสะดวกซื้อ 7-Eleven  ผลิตภัณฑ์ใหม่ได้กระแสตอบรับดี และธุรกิจ Character Business เริ่มขยายตัวแข็งแกร่ง ล่าสุดเพิ่งได้รับสิทธิ์ลายการ์ตูนของคนไทย ‘หมาจ๋า’ ซึ่งจะทำให้ได้ลูกค้ารายใหม่อีก 1-2 ราย
นอกจากนี้ คาดผลประกอบการยังมีปัจจัยหนุนจากการขยายธุรกิจออกนอกร้าน 7-Eleven ในการจัดส่งผงเครื่องดื่มพร้อมชงให้กับร้านเครื่องดื่มชั้นนำ อาทิ กาแฟมวลชน, Jungle Café, ARABITIA และ CP Fresh Mart รวมทั้งหมดราว 500 สาขา พร้อมกับเล็งหาโอกาสขยายเข้าสู่ร้านอื่นๆ
อีกทั้ง คาดว่าผลประกอบในไตรมาส 4/62 จะทำสูงสุดของปีที่ราว 44 ล้านบาท เพิ่มขึ้น 367% จากปีก่อน โดยมีปัจจัยสนับสนุนจากการเข้าสู่ช่วง High Season ของธุรกิจ และการจัด Event ใหญ่ที่จะเกิดขึ้นในช่วงปลายปีนี้
อย่างไรก็ตาม คงคำแนะนำ “ซื้อ” ปรับราคาเหมาะสมปี 62 เพิ่มขึ้นสู่ 6.45 บาท (จากเดิม 4.90 บาท) โดยประเมินราคาเหมาะสมด้วยวิธี Average PER ย้อนหลัง 2 ปี ที่ 25 เท่า และปรับเพิ่มประมาณกำไรสุทธิต่อหุ้นปี 62 สู่ระดับ 0.26 บาท/หุ้น จากเดิมอยู่ที่ระดับ 0.20 บาท/หุ้น
อนึ่ง ราคาหุ้น TACC ปิดตลาดภาคเช้าวันนี้ที่ระดับ 4.78 บาท เทียบกับราคาเป้าหมาย 6.45 บาท เท่ากับมีอัพไซด์ราคา 35%